Občina Idrija na podlagi 3. in 13. člena Pravilnika o subvencioniranju obrestne mere in stroškov najetih stanovanjskih kreditov v Občini Idrija (Uradni list RS št.108/21 in 124/21 – v nadaljevanju pravilnik) in Sklepa o začetku postopka ter imenovanju strokovne komisije št. 403-0001/2025-1 z dne 17.2.2025, objavlja

Javni razpis za subvencioniranje obrestne mere in stroškov najetih stanovanjskih kreditov občanov v Občini Idrija za leto 2025

## **Predmet razpisa**

Subvencije se pod pogoji iz pravilnika in tega javnega razpisa dodelijo v obliki enkratne subvencije za kritje skupnih stroškov kredita za gradnjo, prenovo ali nakup stanovanjskih hiš in stanovanj občanov ter za poplačilo že odobrenih stanovanjskih kreditov občanov. Subvencijo za poplačilo že odobrenega stanovanjskega kredita je mogoče pridobiti le za ne zapadle obveznosti iz stanovanjskega kredita, ki je bil sklenjen v koledarskem letu pred letom razpisa oziroma za stanovanjski kredit, ki je bil sklenjen v letu razpisa.

1. **Upravičenci**

Upravičenci do subvencije so fizične osebe, ki so državljani Republike Slovenije in ki na območju občine Idrija rešujejo svoj stanovanjski problem.

Med mlade upravičence se uvrščajo:

* mladi: osebe, ki v koledarskem letu razpisa dopolnijo največ 34 let in so samski oz. so pari brez otrok.
* mlade družine: družine z vsaj enim otrokom, v kateri oba starša v letu razpisa dopolnita največ 34 let, ne glede na starost otrok.

Med ostale upravičence se uvrščajo tisti upravičenci, ki ne sodijo med upravičence določene v prejšnjem odstavku.

Kot družine se štejejo življenjske skupnosti, kot jih opredeljuje zakon.

Kreditojemalec je lahko samo upravičenec do subvencije, ki je naveden v sklepu o dodelitvi sredstev.

### **Razpisni pogoji**

Upravičenci do subvencije morajo izpolnjevati vsaj enega od splošnih pogojev, oba posebna pogoja ter dodatne pogoje, določene v pravilniku. Prijavitelj mora v svoji prijavi predložiti vse dokumente, zahtevane v javnem razpisu in razpisni dokumentaciji.

**Splošni pogoji so:**

* da si z gradnjo ali nakupom ali prenovo stanovanja oz. stanovanjske hiše rešujejo stanovanjsko vprašanje,
* da prenavljajo stanovanje ali stanovanjsko hišo, ki je starejša od 20 let,
* da jim je zaradi spremenjenih družinskih, zdravstvenih ali socialnih razmer dosedanje stanovanje postalo neprimerno.

Neprimerno stanovanje je stanovanje, ki po normativih ne ustreza določbam 10. člena Stanovanjskega zakona. Smiselno enako se obravnava primernost stanovanjske hiše.

**Posebna pogoja sta:**

* da skupni bruto dohodki vseh članov gospodinjstva upravičenca ne presegajo spodaj določenih procentov zadnje objavljene povprečne bruto plače v Republiki Sloveniji, ki znaša 2.803,97 €:

|  |  |  |
| --- | --- | --- |
| gospodinjstvo | cenzus - % od povprečne bruto plače | cenzus v € |
| 1-člansko | 130% | 3.645,16 € |
| 2-člansko | 190% | 5.327,54 € |
| 3-člansko | 215% | 6.028,54 € |
| 4-člansko | 235% | 6.589,33 € |
| 5-člansko | 260% | 7.290,32 € |
| 6 in več-člansko | 285% | 7.991,31 € |

* da niti sam niti njegov zakonec oziroma zunajzakonski partner še ni koristil subvencije Občine Idrija za reševanje stanovanjskega problema.

**Dodatni pogoji so:**

* v primeru gradnje stanovanjske enote:
  + da niti sam niti njegov zakonec oziroma zunajzakonski partner ter otroci, ki so jih starši dolžni po zakonu preživljati, niso lastniki primernega stanovanja po 10. členu Stanovanjskega zakona,
  + da ima pridobljeno pravnomočno gradbeno dovoljenje,
* v primeru prenove stanovanjske enote:
  + da je lastnik stanovanjske enote, ki jo prenavlja,
  + da ima sam ali njegov zakonec oziroma zunajzakonski partner pravnomočno gradbeno dovoljenje v primeru rekonstrukcije oziroma drugo ustrezno dokumentacijo v primeru prenove,
* v primeru nakupa stanovanjske enote:
  + da niti sam niti njegov zakonec oziroma zunajzakonski partner ter otroci, ki so jih starši dolžni po zakonu preživljati, niso lastniki primernega stanovanja po 10. členu Stanovanjskega zakona,
  + da ima sam ali njegov zakonec oziroma zunajzakonski partner sklenjeno kupoprodajno pogodbo ali vsaj predpogodbo za nakup stanovanjske enote,
* v primeru poplačila že odobrenega stanovanjskega kredita:
  + da je lastnik stanovanjske enote, za katero je najel stanovanjski kredit,
  + da ima sklenjeno pogodbo o najemu stanovanjskega kredita iz koledarskega leta pred letom razpisa oziroma v letu razpisa.

Izpolnjevanje navedenih pogojev se dokazuje na zadnji dan roka za prijavo na javni razpis.

Za izkazovanje zunajzakonske skupnosti morata imeti upravičenec in zunajzakonski partner urejeno vsaj začasno bivališče na istem naslovu, in sicer najmanj 6 mesecev pred objavo javnega razpisa.

1. **Višina subvencije**

Z Odlokom o proračunu Občine Idrija za leto 2025 (Uradni list RS, št. 3/2025) so za subvencije zagotovljena okvirna sredstva v višini 30.000 €. Navedena sredstva se med oba sklopa upravičencev razdelijo tako, da se zagotovi:

* za mlade upravičence – okvirno 20.000,00 €
* za ostale upravičence – okvirno 10.000,00 €.

V kolikor bo na posamezen sklop prispelo manjše število vlog kot je razpisanih sredstev, se prosta sredstva lahko prerazporedijo na drug sklop znotraj okvira tega javnega razpisa

Rok za koriščenje subvencije je do 28. 11. 2025.

1. **Mladi upravičenci**

Subvencija se dodeli v obliki enkratne subvencije za kritje skupnih stroškov najetega stanovanjskega kredita z ročnostjo najmanj 10 let. Višina dodeljene subvencije znaša 10 % glavnice najetega kredita, vendar ne sme biti večja od skupnih stroškov najetega kredita, oziroma ne sme presegati 4.000 €.

1. **Ostali upravičenci**

Subvencija se dodeli v obliki enkratne subvencije za kritje skupnih stroškov najetega stanovanjskega kredita, z ročnostjo najmanj 10 let. Višina dodeljene subvencije znaša 10 % glavnice najetega kredita, vendar ne sme biti večja od skupnih stroškov najetega kredita, oziroma ne sme presegati 3.000 €.

### **Merila za oblikovanje prednostnih vrstnih redov upravičencev**

Merila za ocenjevanje vlog upravičencev in sestavo prednostnih vrstnih redov so:

* status družine, prosilca,
* socialno in zdravstveno stanje prosilca in njegove družine,
* stanovanjske razmere prosilca in njegove družine in način reševanja stanovanjskega vprašanja.

Točkovno vrednotenje meril je opredeljeno v 10. členu pravilnika. Točke se seštevajo na naslednji način:

* za prednostni vrstni red sklopa mladih upravičencev: točke splošnih kriterijev in točke mladih upravičencev
* za prednostni vrstni red sklopa ostalih upravičencev: točke splošnih kriterijev in točke ostalih upravičencev.

Prednostni vrstni red upravičencev se oblikuje za vsak sklop upravičencev posebej. Na posameznem vrstnem redu upravičencev se višje uvrsti tisti upravičenec, ki na podlagi točkovnika iz 10. člena pravilnika doseže višje število točk. V primerih, ko imata dva ali več upravičencev enako število točk, se višje uvrsti tisti izmed njih, ki izkazuje nižji bruto dohodek.

Dodelitev subvencij poteka po zaporedju na posameznem prednostnem vrstnem redu do porabe sredstev, predvidenih za posamezen prednostni vrstni red.

Prejemniki subvencije so dolžni v roku 30 dni od pravnomočnosti odločbe o dodelitvi subvencije Občino Idrija pisno obvestiti ali bodo koristili odobreno subvencijo, sicer se šteje, da odobrene subvencije ne bodo koristili in se ta lahko dodeli naslednjemu upravičencu na posameznem prednostnem vrstnem redu.

Z upravičenci do subvencije, ki bodo podali pisno obvestilo o koriščenju odobrene subvencije, župan sklene pogodbo, v kateri se uredijo medsebojna razmerja v zvezi s subvencijo.

1. **Kraj, način in rok prijave**

Razpisna dokumentacija bo do izteka prijavnega roka dosegljiva na spletni strani Občine Idrija [www.idrija.si](http://www.idrija.si/) pod rubriko: novice in objave, javni razpisi in pozivi. Občina si pridružuje pravico, da morebitne spremembe in dopolnitve razpisa objavi kot popravek na spletni strani, najkasneje 10 dni pred zaključkom razpisa.

Prijavitelj izpolni vlogo za subvencijo obrestne mere in stroškov kredita do izteka roka za prijavo na razpis. Natisnjen in podpisan obrazec mora vlagatelj posredovati Občini Idrija v zaprti ovojnici, označeno s pripisom »**Ne odpiraj - subvencija stanovanjskega kredita**«  in z obvezno navedbo prijavitelja (ime, priimek in naslov).

**Rok za oddajo vlog je 31. 3. 2025.** Šteje se, da je vloga pravočasna, v kolikor je najkasneje zadnji dan roka za oddajo vlog oddana priporočeno po pošti na naslov Občina Idrija, Mestni trg 1, 5280 Idrija oziroma oddana osebno na sedežu Občine Idrija v poslovnem času občinske uprave. **Upoštevane bodo samo vloge, ki bodo v roku oddane na Občino Idrija.** Nepravočasno vložene vloge in vloge, ki ne bodo v roku dopolnjene, se s sklepom zavržejo.

Dodatne informacije lahko zainteresirani občani dobijo na Oddelku za družbene dejavnosti in gospodarstvo Občine Idrija, kontaktna oseba Karmen Makuc, tel. št. (05) 37 34 514, v času uradnih ur organa.

1. **Izid razpisa**

Prejete vloge bo strokovna komisija odpirala predvidoma tri dni po roku za prijavo. V primeru nepopolno izpolnjenih vlog s pomanjkljivo dokumentacijo, se prijavitelja pozove, da vlogo dopolni v roku 5 dni. Občinska uprava izda sklepe o uvrstitvi na prednostna vrstna reda in o dodelitvi subvencije oziroma sklepe o zavrženju ali zavrnitvi vlog predvidoma v roku 30 dni od datuma odpiranja prijav.

1. **Informacije javnega značaja**

Z oddajo vloge se prijavitelj strinja s pogoji razpisa ter pripadajoče razpisne dokumentacije.

Prijavitelj se s predložitvijo vloge na javni razpis strinja z javno objavo podatkov o odobrenih in izplačanih denarnih sredstvih. Objavljeni bodo osebni podatki – ime in priimek upravičenca do subvencije in višina subvencije, skladno z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

Varovanje osebnih podatkov bo zagotovljeno v skladu z veljavno zakonodajo. Vsi podatki iz vlog, ki jih komisija odpre, so informacije javnega značaja, razen tistih, ki jih prijavitelji posebej označijo, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Ur.l.RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22, v nadaljnjem besedilu: ZDIJZ), ki niso javno dostopne in tako ne smejo biti razkrite oziroma dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelji morajo pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo občina lahko domnevala, da vloga po stališču prijavitelja ne vsebuje poslovnih skrivnosti, osebnih podatkov in drugih izjem iz 6. člena ZDIJZ.

Številka: 403-0001/2025-3

Občina Idrija